  Виталий Пронин Ижысь Эшъяськон юртын казакъёслэн «Бадӟым круг» нимо шулдыръяськонзы ортчиз. Шаерамы казакъёслэн огазеяськонзы кылдэм дырысен 20 ар тырмиз. Ужрадэ пыриськизы Кун Кенешлэн Тӧроез Александр Соловьёв, Президентлэн но Правительстволэн администрациенызы кивалтӥсь Александр Горяинов, мукет улосъёсысь казак огазеяськонъёсын кивалтӥсьёс. Котырес ӝӧк сьӧрын соос сюлмаськонъёссы, вормонъёссы сярысь кенешизы.  Тросэз казакъёсты тодо М. Шолоховлэн произведениосызъя. Кубань, Дон палась потэмъёс Удмуртие но выжы лэзиллям. Историысь чуръёсты эскероно ке, казакъёслэн нырысетӥ отрядъёссы асьме доры Кам шур кузя вуиллям. Урал гурезьёс сьӧрысь музъемъёсты эскерон сямен ошмесо шаеренымы тодматскиллям. Бӧрысьгес ини Оренбургысь казакъёслэсь войскооссэс Ижысь но Воткаысь военной заводъёсты чакланы лэзьылӥллям. Малы нош казакъёсты возьмаськисе пуктылӥллям? Казакъёс котьку но висъяськылӥллям юн сямо луэменызы.- Мукет выжы калыкъёс сямен ик, казакъёслэн но асьсэлэн йылолъёссы-сямъёссы вань, - шуэ Удмуртиысь валтӥсь атаман Виктор Ерошенко. - Бадӟым саклык висъяськомы Атыкай музъеммес утёнлы. Тужгес дуноез ми понна - семья, котьку но гажамы бадӟымъёсты, нылкышноосты.Казакъёслэсь нырысетӥ огазеяськонзэс кылдытон бордын трос тыршиз Ижысь Виктор Камаев. Та воргорон ассэ казакен уг лыдъя ке но, Кубань палан вордскем мурт ас палаз кыскиз казакъёсыз. Туннэ нуналлы соослэн огазеяськонъёссы кылдытэмын ни Вотка, Сарапул, Глаз, Можга, Эгра, Кез, Яр, Дэри, Пичи Пурга, Кияса но Каракулино ёросъёсын. Виктор Николаевич верамъя, котькуд мылкыд карись казак луыны быгатэ. Берло дыре школаосын но училищеосын казакъёслэн кадет классъёссы усьтӥсько. Нылпиос азе чурыт куронъёс пуктӥсько ке но, соослэн лыдзы уг кулэсмы.- Кадет классъёсын дышетскем пиналъёсмы пӧлысь куатез нырысетӥ Чечен ожмаськонэ ветлӥзы, - веранзэ азьланьтэ атаман. - Шумпотоно, ваньзы улэпкын  берытскизы. Школаосын сяна, 4 кадет классмы ужа на Ижысь Дун-чылкыт Михаиллэн собораз. Парта сьӧрын тодон-валан люкам сяна, чирдыны но, пыӵал тӥрлык возьыны но дышетско.Удмуртиысь казакъёслэн кадет классъёссазы дышетскисьёс арлы быдэ Яр ёросысь Пудэм черкогуртэ люкаськыло. «Россилэн оскымон пиосыз» лагере кутыны тыршо начар семьяосысь нылпиосты. Кылем арын но Ижысь 2 номеро  школа-интернатысь вить пинал ветлӥз, туэ дассэ кутыны малпало.Пиналъёсын ужам сяна, гурт удыс борды но басьтӥськыны чаклало. Можга городысь но ёросысь казакъёслэн огазеяськонэнызы кивалтэ Леонид Балобанов. Со шуэ: ёросысь бырем гурт бервылъёсы казакъёслэсь станицаоссэс кылдытыны малпаськомы. Гужем квартираос лэсьтыны кутскомы.Казакъёс шуиськомы ке но, соос понна адямиослэн кыӵе выжыысь луэмзы нырысетӥ интыын ӧвӧл. Удмуртъёс но, бигеръёс но соослэн радазы пыриськыны быгатозы. Казакъёс данъясько: берлоез ортчем перепись возьматӥз, Удмуртиын казакъёслэн лыдзы 7 сюрслэсь ортче шуыса.Валентина Емельянова. Теги: Калыккусыпъёс  